钦定古今图书集成/明伦汇编/官常典/第074卷 > 衡山僖侯恭
## 钦定古今图书集成/明伦汇编/官常典/第074卷 > 衡山僖侯恭

按《梁书南平元襄王传》：“元襄王子恭，字敬范，天监八
年，封衡山县侯，以元襄功，加邑至千户。初，乐山侯正
则有罪，敕让诸王，独谓元襄曰：‘汝儿非直无过，并有义方。恭起家给事中，迁太子洗马，出为督齐安等十
一郡事，宁远将军，西阳武昌二郡太守。征为秘书丞，
迁中书郎，监丹阳尹，行徐、南徐州事，转衡州刺史，母’”
忧去职。寻起为云麾将军、湘州刺史。恭善解吏事，所
在见称。而性尚华侈，广营第宅，重斋步檐，摸写宫殿。
尤好宾友，酣䜩终辰，座客满筵，言谈不倦。时世祖居
藩，颇事声誉，勤心著述，卮酒未尝妄进。恭每从容谓
人曰：“下官历观世人，多有不好欢乐，乃仰眠床上，看
屋梁而著书，千秋万岁，谁传此者？”劳“神苦思，竟不成
名。岂如临清风，对朗月，登山泛水，肆意酣歌也。”寻以
雍州蛮文道拘引魏寇，诏恭赴援，仍除持节、仁威将
军、宁蛮校尉、雍州刺史，便道之镇。太宗少与恭游，特
被赏狎，至是《手令》曰：“彼士流肮脏，有关辅馀风，黔首
扞格，但知重剑轻死，降胡惟尚贪婪，边蛮不知敬让，
怀抱不可皂白，法律无所用施。愿充实边戍，无数迁
徙。谍候惟远，箱庾惟积，长以控短，静以制躁。早蒙爱
念，敢布腹心。”恭至州治，果有声绩。百姓陈奏，乞于城
南立碑讼德，诏许焉。先高祖以雍为边镇，运数州之
粟，以实储仓。恭后多取官米，赡给私宅，为荆州刺史
庐陵王所启，由是免官削爵，数年竟不叙用。侯景乱，
卒于城中，时年五十三。诏特复本封。世祖追赠侍中、
左卫将军，谥曰“僖。”

按《南史》本传：“衡州刺史武会超在州，子侄纵暴，州人
朱朗聚党反，武帝以恭为刺史。时朗已围始兴，恭至，
缓服徇贼，示以恩信，群贼伏其勇，是夜退三舍以避。
军吏请追，恭曰：‘贼以政苛致叛，非有陈、吴之心，缓之
则自溃，急之则并力，诸君置之’。”明日，朗遣使请降，恭
杖节受之，一无所问。即日收始兴太守张宝生及会
超弟之子子仁，斩之军门，以其贿而虐也。有司奏恭
纵罪人，专戮二千石，有诏宥之。迁湘州刺史，寻除宁
蛮校尉、雍州刺史，便道之镇。简文少与恭游，特被赏
狎，至是手令勗以政事。恭至州，政绩有声，百姓请于
城南立碑颂德，诏许焉，名为《政德碑》。是夜闻数百人
大叫碑石，明旦视之，碑涌起一尺，恭命以大柱置于
碑上，使力士数十人抑之不下，又以酒脯祭之，使人
守视。俄而自复视者竟不见之，恭闻而恶焉。先是武
帝以雍为边镇，运数州粟以实储仓，恭乃多取官米，
还赡私宅。又典签陈保印侵克百姓，为荆州刺史庐
陵王所启，被诏征还，在都朝谒，白服随例。帝曰：“白衣
者为谁？”对曰：“前衡山侯恭。”帝厉色曰：“不还我陈保印，
吾当白汝”未己，而保印实投湘东王，王改其姓名曰
袁逢恭，竟不叙用。